漳州別王仲言祕書
作者：徐璣
朝代：宋

paragraphs: 百草各有種，春至不栽培。
交情重故知，豈論才不才。
相識十年初，再見天之涯。
共飲一盃酒，粲若紅顔開。
人生有此樂，知復能幾回。
契闊幾已深，矧爾病與衰。
朔風從何來，吹白枝上梅。
天寒日欲莫，又乃行色催。
君去江水西，我歸近天台。
東西道路長，未可心膂摧。
明朝碧雲多，佇思良徘徊。